[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000005", "text": "Tagojn post kiam tutmonda enketo titolita Projekto Pegazo malkovris kiel truda softvaro, nomita Pegazo, estis uzata por celi j\u0302urnalistojn, defendantojn de homaj rajtoj, aktivulojn kaj politikajn gvidantojn tra la mondo, lando kiu uzis c\u0302i tiun teknologion restis silenta. G\u0302is nun, la azerbajg\u0302anaj au\u0306toritatoj sindetenis komenti siajn gvatajn politikojn au\u0306 siajn rilatojn kun la Grupo NSO, israela gvatfirmao kiu vendas la Pegazo-programon. Lau\u0306 likintaj datumoj, c\u0302irkau\u0306 mil telefonnumeroj apartenantaj al uzantoj en Azerbajg\u0302ano [eo] estis identigitaj, kiel tiuj de eminentaj j\u0302urnalistoj, redaktistoj, defendantoj de homaj rajtoj, advokatoj kaj politikaj aktivuloj, same kiel de iliaj amikoj kaj familianoj."}, {"text_idx": "#000008", "text": "Sukcesa Pegazo-infekto donas al NSO-klientoj aliron al c\u0302iuj datumoj stokitaj en la aparato. Atako kontrau\u0306 j\u0302urnalisto povus malkas\u0302i konfidencajn fontojn de raportisto, kaj permesi al la registara kliento de NSO legi ties retbabilajn mesag\u0302ojn, kolekti ties adresaron, au\u0306skulti ties vokojn, spuri ties precizajn movadojn kaj ec\u0302 registri ties konversaciojn per la mikrofono de la aparato."}, {"text_idx": "#000009", "text": "Pegazaj infektoj povas esti realigataj per tiel nomataj atakoj \u201cnulo klakoj\u201d, kiuj ne bezonas ian ajn interagon de la posedanto de la telefono por sukcesi [aliri datumojn en la aparato, ndlt]."}, {"text_idx": "#000010", "text": "Dum monatoj, Forbidden Stories [Malpermesitaj Rakontoj, ndlt], ne-profitcela pariza j\u0302urnalisma organizaj\u0302o, la Sekureca Laboratorio de Amnestio Internacia kaj pli ol 80 j\u0302urnalistoj de 17 amaskomunikiloj kunlaboris por identigi la homojn celitajn de la trudema NSO-programaro post kiam likintaj datumoj rivelis ke 50 000 telefonnumeroj en 50 landoj estis eventuale celataj. G\u0302is nun, la grupoj eksciis kie Pegazo estis uzita: Barejno, Hungario, Barato, Kazah\u0302io, Meksiko, Maroko, Ruando, Sauda Arabio kaj Unuig\u0302intaj Arabaj Emirlandoj [c\u0302iuj eo]; kaj ili identigis 14 mondajn gvidantojn, plus 180 sendependajn j\u0302urnalistojn, redaktistojn kaj raportistojn kiuj estis atakitaj."}, {"text_idx": "#000011", "text": "Ne c\u0302iuj 50 000 telefonnumeroj estis la celo de sukcesa kodrompa provo. Kaj sen teknika ekzameno, ne eblas scii c\u0302u aparato estis invadita au\u0306 ne. La Sekureca Laboratorio de Amnestio Internacia povis fari teknikajn ekzamenojn en 67 telefonoj g\u0302is la 23-a de julio, kaj 37 montris signojn de Pegazo."}, {"text_idx": "#000014", "text": "Kiu estas en la listo?\nSerc\u0302u la datumojn kaj eksciu pli pri homoj tra la mondo elektitaj por esti submetitaj al spionaj programoj de la NSO-grupo.\nLa interaga prezento permesas esplori la dekojn da j\u0302urnalistoj, aktivuloj kaj aliaj celitaj de altnivela israela spiona softvaro."}, {"text_idx": "#000016", "text": "NSO Group insists that it sells its software only to governments, suggesting that the clients in these countries represent intelligence services, law enforcement agencies, or other official bodies."}, {"text_idx": "#000017", "text": "La NSO-grupo insistas ke g\u0302i vendas sian softvaron nur al registaroj, kaj sugestas ke klientoj en c\u0302i tiuj landoj reprezentas spionservojn, policajn agentejojn au\u0306 aliajn oficialajn instancojn."}, {"text_idx": "#000018", "text": "La NSO-Grupo estis kreita en Israelo [eo] en 2010 de Niv Carmi, Shalev Hulio kaj Omri Lavie. En sia retejo, la kompanio asertas disvolvi teknologion \u201cpor preventi kaj esplori terorismon kaj krimojn\u201d, sed la gvata teknologio s\u0302ajnas esti uzata kontrau\u0306 disidentoj, j\u0302urnalistoj kaj aktivuloj tra la mondo. Enketoj de la Civitana Laboratorio (Citizen Lab) malkas\u0302as ke Pegazo de NSO estas uzata kontrau\u0306 disidentoj almenau\u0306 ekde 2016 en multaj landoj."}, {"text_idx": "#000019", "text": "En 2019, la kompanio estis atakita kiam aperis akuzoj ke g\u0302i infektas la aparatojn de uzantoj per vermoprogramoj penetrante per Vacapo [eo]. Responde, Vacapo kaj g\u0302ia gepatra kompanio, Fejsbuko, procesis kontrau\u0306 la NSO-Grupo. En julio 2020, jug\u0302isto de la usona federacia kortumo verdiktis ke la proceso kontrau\u0306 la NSO-Grupo povus dau\u0306ri, malgrau\u0306 la argumentoj de la kompanio kiu indikis ke \u201cg\u0302iaj komercaj rilatoj kun eksterlandaj registaroj donas al g\u0302i imunecon kontrau\u0306 procesoj prezentitaj en la usonaj tribunaloj sub la Leg\u0302o pri Eksterlandaj Suverenaj Imunecoj (FSIA, akronimo en la angla)\u201d. En decembro 2020, Microsoft [eo], Google [eo], Internet Association [en], GitHub [eo] kaj LinkedIn [eo] alig\u0302is kiel partioj al la dau\u0306ra jura batalo de Fejsbuko kontrau\u0306 NSO. La plej fres\u0302a kunsido okazis en aprilo 2021 kaj, lau\u0306 Politico, s\u0302ajnis \u201cmalvers\u0302ajne ke la NSO-Grupo venkos\u201d. Josh Gerstein, raportisto pri juraj aferoj de Politico, rimarkis:"}, {"text_idx": "#000023", "text": "En aprilo 2021, nau\u0306 internaciaj organizaj\u0302oj pri homaj rajtoj kaj gazetara libereco sendis leteron al Chaim Gelfand, vicprezidanto pri regulkonformiteco de la NSO-Grupo, petis la kompanion \u201crespekti siajn devontigojn plibonigi travideblecon super la vendoj de sia altnivela spiona softvaro kaj havi tau\u0306gan diligentecon protekti homajn rajtojn\u201d. La letero ankau\u0306 malakceptis la asertojn de la NSO-Grupo \u201cpri g\u0302ia nekonfirmita plenumo de la normoj pri homaj rajtoj\u201d."}, {"text_idx": "#000024", "text": "Ron Deibert, direktoro de Citizen Lab en la Universitato de Toronto [eo], konsideras la asertojn de NSO ke g\u0302i alig\u0302as al la normoj pri homaj rajtoj kiel \u201cnura teatro\u201d."}, {"text_idx": "#000025", "text": "The spectacle might be a mildly entertaining farce were it not for the very real and gruesome way in which its spyware is abused by the world\u2019s worst autocrats. NSO\u2019s irresponsible actions have proven their words are nothing more than hand-waving distractions from the harsh reality of the unregulated marketplace in which they, and their owners, thrive and profit"}, {"text_idx": "#000026", "text": "La spektaklo povus esti iomete amuza farso se g\u0302i ne estus la tre reala kaj terura maniero per kiu la plej malbonaj au\u0306tokratoj de la mondo misuzas siajn spionajn programojn. La nerespondecaj agoj de NSO montris ke iliaj vortoj estas nenio alia ol distroj de la severa realeco de la nereguligita merkato en kiu ili, kaj iliaj posedantoj, prosperas kaj profitas."}, {"text_idx": "#000027", "text": "Antau\u0306 du jaroj, David Kaye, tiama speciala raportanto de Unuig\u0302intaj Nacioj [eo] pri esprimlibereco, alvokis al moratorio pri vendo de spiona softvaro en la stilo de NSO al registaroj, g\u0302is realigeblaj eksportaj kontroloj povas esti efektivigataj. Malgrau\u0306 liaj avertoj, la vendo de la gvata programaro dau\u0306ris sen travidebleco au\u0306 respondeco."}, {"text_idx": "#000029", "text": "Lau\u0306 la Raporta Projekto pri Organizita Krimo kaj Korupto (OCCRP), kiu estis inter la 17 amaskomunikilaj partneroj implikitaj en la tutmonda enketo pri Pegazo, la enketistoj de la projekto g\u0302is nun identigis 245 el la 1 000 telefonnumeroj en Azerbajg\u0302ano kiel celojn, inkluzive de unu kvinono kiu apartenis al raportistoj, redaktoroj au\u0306 posedantoj de amaskomunikilaj kompanioj. La listo ankau\u0306 inkluzivas aktivulojn kaj iliajn familiojn."}, {"text_idx": "#000030", "text": "Meydan TV, Berlina interreta novaj\u0302oplatformo, interparolis kun iuj el la celitaj komunumanoj. \u201cIu ajn kiu estas engag\u0302ita en la laboro de la civila socio en Azerbajg\u0302ano scias ke ili estas sub gvatado. Sed c\u0302i tiu programo estas spiona softvaro. Kaj g\u0302iaj kapabloj, kiel s\u0302alti la mikrofonon kaj fotilon en intima medio kun amikoj au\u0306 familianoj sen konsento de la posedanto, estas rekta malobservo de privata vivo\u201d, diris politika aktivulo Bakhtiyar Hajiyev."}, {"text_idx": "#000033", "text": "Dume, la Grupo NSO neas c\u0302iujn akuzojn, \u201cRaporto de Forbidden Stories estas plena de eraraj supozoj kaj nepruvitaj teorioj kiuj starigas seriozajn dubojn pri la fidindeco kaj interesoj de la fontoj\u201d, legeblas en deklaro eldonita de la kompanio kaj publikigita en g\u0302ia retejo. En alia deklaro eldonita la 21-an de julio 2021, la grupo diris ke \u201cjam sufic\u0302as\u201d, kaj ke g\u0302i ne plu respondos al enketoj de amaskomunikiloj kiuj partoprenas en la \u201cmalica kaj kalumnia kampanjo\u201d."}, {"text_idx": "#000034", "text": "CenzuroCivitanaj komunikilojFres\u0302a Novaj\u0302oHomaj rajtojInterreta aktivismoJuroKomunikiloj kaj j\u0302urnalismoParolliberecoPolitikoRegado"}, {"text_idx": "#000042", "text": "Retpos\u0302to (ne estos publikigata) (deviga)"}, {"text_idx": "#000044", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]